April | 2016 | Tannie Frannie | Bladsy 2
P staan vir Pa (Toeka-Tokkel se April-uitdaging > my alfabet van dankbaarheid)
Sielkundiges sê 'n pa het 'n geweldige invloed op sy dogter en as ek sien hoe my kleindogtertjie se hele hart aan haar pappa behoort, glo ek dit goed.
As ek so terugdink aan my pa, besef ek dat ek besonder geseënd was om hom as pa te hê. Ek het 'n klein kiekie van hom met my onhebbelike kat in sy hande, toe hy een dag by my in my woonstelletjie in Sunnyside kom kuier het. Sy een hand het die kat se voorpote in 'n ferm greep en sy ander hand ondersteun die ou katlyf, terwyl hy sagweg met my glimlag: eintlik 'n onverwagse uitbeelding van die rotsvaste deernis waarmee hy na sy gesin en sy beroep omgesien het. Hy was 'n laerskoolhoof – een van die wonderlike hoofde wie se kantoor 'n toevlug was, nie 'n plek van afrekening nie. Toe hy kort na sy aftrede oorlede is, moes my mammie sy bedroefde personeellede troos. Self het sy tot aan die einde van haar lewe oor hom getreur.
'n Aardse pa is die verteenwoordiger van ons hemelse Vader. Dankie, Pappa, vir die Godsbeeld wat Pappa by my ingeprent het.
L staan vir Lees (Toeka-Tokkel se April-uitdaging > my alfabet van dankbaarheid
Van "The Fairies' Lamplighter" op agtjarige ouderdom tot by "In stede van die liefde" deur Etienne van Heerden 'n leeftyd later, was lees nog altyd vir my 'n vreugde. Iemand wat lees, kan net nooit verveeld wees nie. Dit maak my bly om te hoor van kinders wat lees – kyk gerus hoe skryf Lomi daaroor.
My smaak is eklekties – Karel Schoeman, John Steinbeck, Nora Roberts, Pat Conroy, Terry Pratchett, Annelie Botes – maar ek's bevrees dis alles fiksie. Het al baie gewonder oor dié voorkeur, want lees sluk baie ure in en wat is die nut van al daardie tyd dan as dit net om stories gaan? Tog kan stories mens so 'n helder blik op die werklikheid rondom jou gee.
Die afgelope paar dae lees ek Deon Meyer se "Kobra", wat in 2013 by Human & Rousseau verskyn het – ek moes wag tot dit in die bib beskikbaar was. Het hom eenkeer hoor praat oor sy skryfwerk en hom sommer liefgekry oor sy eerlike nederigheid. Mens kan nie sy boeke neersit nie, al is die detail soms ontstellend, soos dit maar gaan met aksieverhale.
In "Kobra" is daar 'n toneeltjie waarin die skrywer se liefde vir Suid-Afrika en al sy mense 'n verwondering in my hart laat blom het. Bennie Griessel, speurder, praat met sy kollegas:
"We are the police. We enforce the law, the one that says if you kill someone, you have to pay. That is what I want to do: catch them, and make them pay. It is the only thing I can do. It is the only difference I can make. And I just think…" en hy wonder, waar kom dié kak vandaan wat hy nou gaan sê, maar hy sê dit, met die volle verwagting dat Cupido hardop vir hom gaan lag: "If we all…If everybody in this country can just try to make a difference, then everything will be O.K."